SKRIFTLIG FORESPØRGSEL E-1795/01

af Michael Gahler (PPE-DE) til Kommissionen

(19. juni 2001)

Om: EU-udvidelsen: Væsentlige konsekvenser for ansøgerlandenes kommunale og regionale myndigheder som gennemførelses- og godkendelsesinstanser behov for nye forvaltningsstrukturer og -kapaciteter

I forbindelse med hvert eneste ansøgerland konstateres i Kommissionens årlige rapport om fremskridt manglende gennemførelse af EU-ret; der er navnlig tale om de lokale og regionale strukturer. Samtidig synes de nationale administrationers absorptionsevne også at blive et problem. Det har EP, Regionsudvalget og de nationale bynetværk allerede henvist til. Et resultat af dette er f.eks. initiativet LRPP (Local and Regional Partnership Programme), der bl.a. via partnerskaber vil fremme gennemførelse af EU-retten også under nationalt plan.

1. Hvilke problemer er efter Kommissionens mening årsag til, at der i ansøgerlandene kun er gennemført spredte regionale og lokale foranstaltninger, selv om gennemførelsesbestemmelserne for Phare fra 1999 udtrykkeligt rummer bestemmelser om opbygning af institutioner på regionalt plan?

2. Er Kommissionen ikke enig i, at dens igangværende initiativer og instrumenter (partnerskaber, det nye Twinning Light, Interreg IIIc, Ispa og Sapard) ikke er tilstrækkelige til at løse problemerne med ansøgerlandenes kommunale og regionale kapacitetsmangler? Hvorledes planlægger Kommissionen at styrke den kommunale kapacitet til gennemførelse af EU-retten?

3. Mener Kommissionen ikke, at de mest nærliggende og billigste kilder til erfaring for ansøgerlandenes kommunale og regionale myndigheder er deres sidestykker i EU? Hvorfor støtter Kommissionen ikke aktivt sådanne partnerskaber inden for rammerne af de eksisterende budgetposter, således som EP allerede har krævet, bl.a. i betænkningen af Brok A5-0250/2000, punkt 106?

Svar afgivet på Kommissionens vegne af Günter Verheugen

(3. september 2001)

De lokale og regionale myndigheder i kandidatlandene kan have en vigtig rolle at spille i overtagelsen og gennemførelsen af Fællesskabets regelværk afhængigt af strukturen i det pågældende land. Det er kandidatlandene selv, der først og fremmest skal gøre en indsats for at etablere og udvikle lokale og regionale strukturer og øge deres kapacitet, men alle nationale Phare-programmer omfatter en lang række foranstaltninger for opbygning af institutioner, navnlig gennem parvist samarbejde (twinning) og støtte til investering i økonomisk og social samhørighed på linje med Phare-retningslinjerne af 13. oktober 1999(1). I grænseregionerne er de regionale og lokale myndigheder aktivt inddraget i programmeringen og gennemførelsen af Phare-projekter for grænseoverskridende samarbejde.

Efterhånden som Phare bevæger sig i retning af strukturfondene, inklusive med decentral forvaltning, og twinning-samarbejdet gøres mere fleksibelt med mere kortfristede opgaver, som afspejler de regionale og lokale myndigheders behov, forventes det, at disse myndigheder vil blive involveret mere og mere i Phare-programmerne.

De to andre førtiltrædelsesinstrumenter Sapard og ISPA vil også bidrage til at forbedre kapaciteten på regionalt og lokalt plan. Via ISPA leveres der faglig bistand til modtagerne, herunder også lokale institutioner, til at hjælpe med at forbedre deres administrative evne til at forvalte projekter inden for transport og miljø, inkl. overvågning og finanskontrol. Denne faglige bistand vil også hjælpe til at forberede dem på at forvalte EF-bistanden til regionaludvikling, som stilles til rådighed efter tiltrædelsen. Sapard-programmerne for landbrug og udvikling af landdistrikter, som forvaltes helt decentralt efter samme regler som i medlemsstaterne, kan også bidrage til, at de regionale og lokale myndigheder får en større viden om og en bedre forståelse for visse aspekter af EF-retten, navnlig den fælles landbrugspolitik, og hjælpe dem til at forberede administrative strukturer med henblik på tiltrædelsen.

Kommissionen har således stillet et bredt udvalg af førtiltrædelsesinstrumenter til rådighed, som kan støtte kandidatlandene i deres bestræbelser på at forbedre kapaciteten på regionalt og lokalt plan. Endelig er det som omhandlet i Kommissionens meddelelse af 25. juli 2001 om grænseregionerne planen at bevilge midler fra Phares CBC-programmer til samfinansiering af Interreg IIIC-programmer, således at regionale og lokale myndigheder i medlemsstaterne og kandidatlandene kan oprette netværk og udveksle oplysningerne om den bedste praksis i løbet af 2002.

(1) SEK(1999) 1596 endelig udg.